REGOLAMENT TAL-KUMMISSJONI (KE) Nru 407/2009
tal-14 ta’ Mejju 2009
li jemenda r-Regolament tal-Kunsill (KE) Nru 338/97 dwar il-protezzjoni ta’ speċijiet ta’ fawna u flora selvaġġi billi jkun irregolat il-kummerċ fihom
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċijiet ta’ fawna u flora selvaġġi billi jkun irregolat il-kummerċ fihom (1), u b’mod partikolari l-Artikolu 19(3) tiegħu,
Billi:
(1)
Ir-Regolament (KE) Nru 338/97 jelenka speċijiet ta’ annimali u pjanti fir-rigward ta’ liema ġie restritt jew ikkontrollat il-kummerċ. Dawk il-listi jinkorporaw il-listi stabbiliti fl-Appendiċijiet għall-Konvenzjoni dwar il-Kummerċ Internazzjonali ta’ Speċijiet ta’ Fawna u Flora Selvaġġi li qegħdin fil-Periklu ta’ Estinzjoni, minn hawn ’il quddiem “il-Konvenzjoni CITES”.
(2)
L-ispeċijiet li ġejjin ġew miżjuda mal-Appendiċi III għall-Konvenzjoni CITES fuq talba taċ-Ċina: Corallium elatius, Corallium japonicum, Corallium konjoi u Corallium secundum.
(3)
L-ispeċijiet Crax daubentoni, Crax globulosa, Crax rubra, Ortalis vetula, Pauxi pauxi, Penelopina nigra, Arborophila campbelli, Arborophila charltonii, Lophura erythrophthalma, Lophura ignita, Semnornis ramphastinus, Baillonius bailloni, Pteroglossus castanotis, Ramphastos dicolorus u Selenidera maculirostris - li bħalissa huma inklużi fl-Anness B tal-Anness għar-Regolament (KE) Nru 338/97 - mhumiex soġġetti għal-livelli ta’ kummerċ internazzjonali li jistgħu ma jkunux jaqblu mas-sopravivenza tagħhom imma huma inklużi fl-Appendiċi III għall-Konvenzjoni CITES fuq talbiet tal-Kolombja, il-Kosta Rika, il-Gwatemala, il-Ħonduras, il-Malażja u l-Arġentina, u għalhekk għandhom jiġu ttrasferiti mill-Anness B għall-Anness C tal-Anness għar-Regolament (KE) Nru 338/97.
(4)
L-ispeċijiet Phyllomedusa sauvagii, Leptodactylus laticeps, Limnonectes macrodon, Rana shqiperica, Ranodon sibiricus, Bolitoglossa dofleini, Cynops ensicauda, Echinotriton andersoni, Pachytriton labiatus, Paramesotriton spp., Salamandra algira u Tylototriton spp. - li bħalissa mhumiex elenkati fl-Anness għar-Regolament (KE) Nru 338/97 - tant qed jiġu impurtati fil-Komunità li jeħtieġ li jsir monitoraġġ. Għalhekk, dawk l-ispeċijiet għandhom jiġu inklużi fl-Anness D tal-Anness għar-Regolament (KE) Nru 338/97.
(5)
Fl-14-il Konferenza tal-Partijiet fis-CITES f’Ġunju 2007 ġew adottati referenzi ġodda tan-nomenklatura għall-annimali. Instabu għadd ta’ inkonsistenzi bejn l-Appendiċi tas-CITES u l-ismijiet xjentifiċi f’dawk ir-referenzi tan-nomenklatura fir-rigward tal-ispeċijiet Asarcornis scutulata u Pezoporus occidentalis, il-familji Rheobatrachidae u Phasianidae kif ukoll l-ordni SCANDENTIA. Minħabba li dawk il-konsistenzi jidhru wkoll fl-Anness għar-Regolament (KE) Nru 338/97, għandu jiġi adattat kif xieraq.
(6)
Fid-dawl tal-firxa wiesgħa tal-emendi, huwa xieraq li, għal finijiet ta’ ċarezza, l-Anness għar-Regolament (KE) Nru 338/97 jinbidel kollu kemm hu.
(7)
Il-miżuri pprovduti f’dan ir-Rgolament huma skont l-opinjoni tal-Kumitat dwar il-Kummerċ tal-Fawna u l-Flora Selvaġġi stabbilita skont l-Artikolu 18 tar-Regolament (KE) Nru 338/97,
ADOTTAT DAN IR-REGOLAMENT:
Artikolu 1
L-Anness għar-Regolament (KE) Nru 338/97 għandu jinbidel bit-test fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta’ Mejju 2009.